Πρόταση ΚΑΝΟΝIΣΜΟΣ (ΕΚ) ΤΟΥ ΣΥΜΒΟΥΛIΟΥ για τροποποίηση του κανονισμού (ΕΚ) αριθ. 2597/97 περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 4 του κανονισμού (ΕΚ) αριθ. 2597/97 προβλέπει ορισμένες απαιτήσεις όσον αφορά τη σύνθεση του γάλακτος κατανάλωσης, οι οποίες εφαρμόζονται από την 1η Ιανουαρίου 1999. Στο σημείο δ) του εν λόγω άρθρου διευκρινίζεται, ιδίως, ότι το πλήρες γάλα πρέπει να έχει περιεκτικότητα σε ξηρή ύλη από την οποία έχει αφαιρεθεί το λίπος (ποσοστό συνολικού υπολείμματος άνευ λίπους) μεγαλύτερη ή ίση με 8,50% (κατά m/m).

Κατά τη διάρκεια των συζητήσεων οι οποίες προηγήθηκαν της εκδόσεως αυτού του κανονισμού, ορισμένα κράτη μέλη είχαν αναφερθεί στις δυσχέρειες τις οποίες θα είχε ενδεχομένως, ως συνέπεια, η εν λόγω απαίτηση, δεδομένων περιεκτικοτήτων σε ξηρή ύλη από την οποία έχει αφαιρεθεί το λίπος που είχαν διαπιστωθεί στο επί του εδάφους τους παραγόμενο νωπό γάλα. Η Επιτροπή τους είχε απαντήσει αναλαμβάνοντας τη δέσμευση να εξετάσει αυτήν την απαίτηση, κατόπιν σχετικού αιτήματος ενός κράτους μέλους, επί τη βάσει τεκμηρίωσης επιστημονικών και στατιστικών μελετών.

Κατά συνέπεια, δύο κράτη μέλη υπέβαλαν στην Επιτροπή έναν φάκελο στον οποίο αναφέρεται ότι το νωπό γάλα που παράγεται στο έδαφός τους δεν φθάνει στην ελάχιστη περιεκτικότητα ξηρού εκχυλίσματος από το οποίο έχει αφαιρεθεί το λίπος, η οποία προβλέπεται από τον κανονισμό (ΕΚ) αριθ. 2597/97, κατά τη διάρκεια ολόκληρου του έτους, ή μέρους αυτού. Υπάρχει κίνδυνος η κατάσταση αυτή να έχει σοβαρές συνέπειες για την παραγωγή του γάλακτος κατανάλωσης στις χώρες αυτές, ή ακόμα και να θέσει σε κίνδυνο τον εφοδιασμό τους σε γάλα κατανάλωσης. Επομένως, είναι σκόπιμο να προβλεφθεί τροποποίηση, ή κατάργηση της εν λόγω διάταξης του προαναφερομένου κανονισμού.

Χρειάζεται, επίσης, να υπενθυμιστεί, κατά πρώτον λόγο, ότι οι διατάξεις του άρθρου 4 του κανονισμού (ΕΚ) αριθ. 2597/97 όσον αφορά τη σύνθεση του γάλακτος κατανάλωσης, έχουν μεταφερθεί από την οδηγία 92/46/ΕΟΚ για τη θέσπιση των υγειονομικών κανόνων για την παραγωγή και την εμπορία των γαλακτοκομικών προϊόντων. Η αιτιολόγηση της θέσπισης αυτών των διατάξεων ήταν συνδεδεμένη με την ανάγκη της εγγύησης μίας ελάχιστης ποιότητας όσον αφορά τη σύνθεση του γάλακτος κατανάλωσης. Προς αποφυγήν ανακολουθιών, είχε κριθεί σκόπιμο να συμπεριληφθούν αυτές οι διατάξεις στην κανονιστική ρύθμιση που αφορά τους κανόνες εμπορίας του γάλακτος κατανάλωσης.

Εξάλλου, έχει σημασία να τονιστεί ότι, σε ό,τι αφορά τη σύνθεση του γάλακτος κατανάλωσης, ο πρωταρχικός στόχος του κανονισμού (ΕΚ) αριθ. 2597/97 είναι η αποφυγή οποιασδήποτε μη επιτρεπόμενης πρακτικής στην οποία θα υπήρχε περίπτωση να υποβληθεί το χρησιμοποιούμενο νωπό γάλα. Ο καθορισμός ελαχίστων κριτηρίων, τα οποία αντικατοπτρίζουν αναπόφευκτα τις ελάχιστες αξίες του νωπού γάλακτος που έχουν διαπιστωθεί στην Κοινότητα, δεν είναι δυνατό να θεωρηθεί ότι αποτελεί ικανοποιητικό "δίχτυ ασφαλείας". Όσον αφορά, π.χ., τη θερμοκρασία κατάψυξης, η ποσοτική απαίτηση της οδηγίας 92/46/ΕΟΚ έχει αντικατασταθεί από συγκριτικό έλεγχο των σημείων κατάψυξης του νωπού γάλακτος και του γάλακτος κατανάλωσης. Επίσης, η Επιτροπή εκτιμά ότι θα πρέπει να δοθεί ιδιαίτερη προσοχή στο ζήτημα του ελέγχου της απαγόρευσης μη επιτρεπομένων πρακτικών όσον αφορά την περιεκτικότητα σε πρωτεΐνες του χρησιμοποιούμενου νωπού γάλακτος.

Κατά συνέπεια, η Επιτροπή πιστεύει ότι η διάταξη η οποία αφορά την ελάχιστη περιεκτικότητα σε ξηρή ύλη από την οποία έχει αφαιρεθεί το λίπος του γάλακτος κατανάλωσης, θα μπορούσε να καταργηθεί χωρίς κίνδυνο για την ποιότητα αυτού του προϊόντος. Αντιθέτως, θα μεριμνήσει έτσι ώστε τα κράτη μέλη να προσπαθήσουν να αποφύγουν οποιαδήποτε μη επιτρεπόμενη πρακτική σχετικά με το νωπό γάλα το οποίο χρησιμοποιείται για την παρασκευή του γάλακτος κατανάλωσης. Η συνημμένη πρόταση κανονισμού προβλέπει, επομένως, την κατάργηση του σημείου δ) του άρθρου 4 του κανονισμού (ΕΚ) αριθ. 2597/97.

Πρόταση

ΚΑΝΟΝIΣΜΟΣ (ΕΚ) ΤΟΥ ΣΥΜΒΟΥΛIΟΥ

για τροποποίηση του κανονισμού (ΕΚ) αριθ. 2597/97 περί συμπληρωματικών κανόνων της κοινής οργάνωσης αγοράς στον τομέα του γάλακτος και των γαλακτοκομικών προϊόντων όσον αφορά το γάλα κατανάλωσης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τo άρθρo 43,

την πρόταση της Επιτροπής (1),

(1) ΕΕ αριθ. C της

τη γνώμη του Ευρωπαϊκού Κοινοβουλίου (2),

(2) ΕΕ αριθ. C της

Εκτιμώντας:

ότι το άρθρο 4, σημείο δ) του κανονισμού (ΕΚ) αριθ. 2597/97 του Συμβουλίου της 18ης Δεκεμβρίου 1997 (3), ορίζει ότι το γάλα κατανάλωσης πρέπει να έχει περιεκτικότητα σε ξηρή ύλη από την οποία έχει αφαιρεθεί το λίπος (ποσοστό συνολικού υπολείμματος άνευ λίπους) μεγαλύτερη ή ίση με 8,50% (κατά m/m) διαπιστούμενη σε γάλα με 3,50% (κατά m/m) λιπαρής ουσίας ή ισοδύναμη συγκέντρωση προκειμένου για γάλα διαφορετικής περιεκτικότητας σε λιπαρή ουσία* ότι έχει διαπιστωθεί ότι το νωπό γάλα το οποίο συλλέγεται σε ορισμένα κράτη μέλη δεν φθάνει στην ως άνω περιεκτικότητα κατά τη διάρκεια ολόκληρου του έτους ή μέρους αυτού* ότι υπάρχει κίνδυνος αυτή η κατάσταση να θέσει σε κίνδυνο τον κανονικό εφοδιασμό σε γάλα κατανάλωσης σε ορισμένες περιοχές της Κοινότητας* ότι, δεδομένων των επιφυλάξεων που προβλέπονται στο άρθρο 3, παράγραφος 2 σχετικά με τις πρακτικές που αφορούν το ξηρό μέρος από το οποίο έχει αφαιρεθεί το λίπος του γάλακτος, καθώς επίσης και των λοιπών συμπληρωματικών απαιτήσεων που προβλέπονται στο άρθρο 4, είναι σκόπιμη η κατάργηση του προαναφερομένου σημείου δ), αρχής γενομένης από τη θέση σε ισχύ του παρόντος κανονισμού,

(3) ΕΕ αριθ. L 351 της 23.12.1997, σ. 13

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 4 του κανονισμού (ΕΚ) αριθ. 2597/97 καταργείται το σημείο δ).

Άρθρο 2

Ο παρών κανονισμός τίθεται σε ισχύ την τρίτη ημέρα μετά από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1999.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>